
Melléklet a ……/2014. számú Képv. test. határozathoz

LAKÁSBÉRLETI SZERZŐDÉS

(tervezet)
amely létrejött egyrészről Kiskőrös Város Önkormányzata (6200 Kiskőrös, Petőfi tér 1.) mint bérbeadó (a továbbiakban: Bérbeadó) (statisztikai számjel: 15724784-8411-321-03, törzskönyvi azonosító szám: 724782, képviseli Domonyi László Mihály polgármester), másrészről Haskó Tamás (szül. név:……….., szül. hely, idő: …………….., anyja neve: ………………………….) ……………………….. szám alatti lakos mint bérlő (továbbiakban: Bérlő) (a továbbiakban együttesen: Szerződő Felek) között az alulírott napon és helyen, az alábbi feltételek mellett:

1. A Bérbeadó a bérlőkiválasztási jogával élő Bács-Kiskun Megyei Rendőr-főkapitányság 03000-833/33/2013. számú átirata és Kiskőrös Város Önkormányzata Képviselő-testületének ..../2014. számú határozata alapján bérbe adja, a Bérlő bérbe veszi a Bérbeadó üzleti vagyonát képező, Kiskőrös belterületi 2674/A/24. helyrajzi számon nyilvántartott, 57 m2 alapterületű, természetben 

KISKŐRÖS, Luther tér 3. sz. III. emelet 24. ajtószám

alatt lévő 2 szoba, 1 konyha, 1 előszoba, 1 fürdőszoba, 1 WC, 1 éléskamra és 1 közlekedőből álló komfortos lakást,  2014. év február hónap 01. napjától 2017. év november hónap 14. napjáig terjedő időtartamra, de legfeljebb a Kiskőrösi Rendőrkapitányságnál történő szolgálata teljesítéséig.

2. A Bérlő a lakás használatáért előre, minden hónap 15. napjáig a lakások és helyiségek bérletéről, elidegenítéséről, valamint a lakáscélú támogatásokról szóló 6/1994. (V.12.) számú rendeletében meghatározott mindenkori lakbért köteles fizetni a Bérbeadónak, a lakást üzemeltető KŐRÖSKOM Kommunális Szolgáltató Kft. (6200 Kiskőrös, Petőfi Sándor út 108.) OTP Bank Nyrt-nél vezetett 11732057-20020103-00000000 számú számlájára. A havi lakbér mértéke jelen szerződés aláírásakor négyzetméterenként 156,- Ft, azaz Egyszázötvenhat forint, összesen havi 8.892,- Ft, azaz Nyolcezer-nyolcszázkilencvenkettő forint. A Bérlő tudomásul veszi, hogy a lakbér összege jogszabály (helyi önkormányzati rendelet) változása esetén módosulhat. A változás időpontjáról és mértékéről a Bérbeadó írásban értesíti a Bérlőt, az őt érintő változás bekövetkeztét legalább 15 nappal megelőzően.

3. A bérlemény használatával együtt járó költségek (villanyáram, gáz, víz stb.) a Bérlőt terhelik. A Bérlő a bérleti díjon felül fizeti a lakás közüzemi díjait, a közös költséget (a társasház alapító okiratában, Szervezeti és Működési Szabályzatában, valamint határozataiban meghatározott módon és mértékben), a lakásbiztosítás, hulladékszállítás díját, valamint a bérlet tartama alatt esetleg felmerülő egyéb terheket (pl.: kommunális adó stb.). A Bérlő a bérlemény használatával együtt járó költségeket közvetlenül a közüzemi szolgáltatónak fizeti, egyben kötelezettséget vállal arra, hogy jelen szerződés aláírásától számított 15 napon belül előrefizető gáz- és villamos energia fogyasztásmérő berendezés felszereltetését kezdeményezi a szolgáltatónál, melyről az igazoló dokumentumokat a lakást üzemeltető KŐRÖSKOM Kommunális Szolgáltató Kft. részére köteles bemutatni, emellett a közüzemi szerződéseket köteles haladéktalanul megkötni a szolgáltatóval. Ezen határidő elmulasztásával a bérlőként való kiválasztása érvényét veszti. A Bérbeadó vállalja a gáz- és villamos energia fogyasztásmérő berendezés felszereltetésével kapcsolatos költségeket. A Bérbeadót törvényes zálogjog illeti meg - a Bérlő bérleti jogviszonyából fakadó kötelezettségei teljesítésének biztosítása céljából – a Bérlőnek jelen ingatlan területén lévő vagyontárgyaira.

4. A Bérlő a közüzemi szolgáltatások, közös költségek, lakásbiztosítás, hulladékszállítás valamint az egyéb terhek díjainak befizetését igazoló eredeti bizonylatokat a számlákon található fizetési határidőt követő hónap 15. és 20. napja között köteles a lakások üzemeltetőjének bemutatni. A lakások üzemeltetője a Kőröskom Kft. (6200 Kiskőrös, Petőfi Sándor út 108., e-mail: info@koroskom.hu., tel/fax:78/312-536). 

5. A bérleti díj, vagy a bérlemény használatával együtt járó költségek a szerződés 2. pontjában foglalt határidőig történő meg nem fizetése, valamint a fizetést igazoló bizonylatok 4. pont szerinti be nem mutatása esetén a Bérbeadó köteles a Bérlőt – a mulasztás következményeire történő figyelmeztetéssel - a teljesítésre írásban felszólítani. Ha a Bérlő a felszólításnak 8 napon belül nem tesz eleget, a Bérbeadó 15 napon belül írásban felmondással élhet.

6. A Bérlő kötelezettséget vállal a nemzeti vagyonról szóló 2011. évi CXCVI tv. 11. § (11) bekezdés rendelkezéseiben foglaltakra.

7. A Bérbeadó gondoskodik:

a.) az épület karbantartásáról,

b.) az épület központi berendezéseinek állandó üzemképes állapotáról,

c.) az épület felújítása, illetőleg a vezetékrendszer meghibásodása miatt a lakáson belül szükséges munkák elvégzéséről.


8. A Bérlő köteles gondoskodni a lakás burkolatainak, ajtóinak, ablakainak és a lakás berendezéseinek karbantartásáról, felújításáról, illetőleg azok pótlásáról, cseréjéről, a lakás előtti közös használatú épületrész (folyosó, lépcsőház stb.) és a lakás előtti közterület tisztántartásáról. Az ezzel kapcsolatos költségek viselése a Bérlőt terheli.

9. A Bérlő a lakásbérleti szerződés fennállása alatt köteles életvitelszerűen a lakásban lakni. A Bérlő a lakásból történő 2 hónapot meghaladó távollétét és annak időtartamát köteles írásban a Bérbeadó, valamint ezzel egyidejűleg az illetékes helyi lakásügyi szerv (a Bács-Kiskun Megyei Rendőr-főkapitányság) részére bejelenteni. A bérlő által bejelentett – különösen: egészségügyi ok, munkahely megváltozása, tanulmányok folytatása miatt történő – távolléte alatt, erre hivatkozással a szerződést felmondani nem lehet. A 2 hónapot meghaladó be nem jelentett és indokolatlan távollét szerződésszegésnek minősül és megalapozza a bérleti szerződés felmondását. A távollét okának fennállását az orvos, a munkáltató, a tanintézet vezetőjének igazolásával, illetőleg más, hitelesnek elfogadható okirattal kell igazolni.
10. A Bérlő és a vele együttlakó személyek a lakást rendeltetésszerűen, a szerződésben foglaltaknak megfelelően használhatják. A Bérbeadó a rendeltetésszerű használatot, valamint a szerződésben foglalt kötelezettségek teljesítését a Bérlő szükségtelen háborítása nélkül, előzetes bejelentést követően évente két alkalommal ellenőrizheti. A Bérlő arra alkalmas időben a lakásba történő bejutást biztosítani, és az ellenőrzést tűrni köteles.

11. A Bérlő a lakásba házastársát, gyermekét, befogadott gyermekének gyermekét, valamint szülőjét a Bérbeadó hozzájárulása nélkül is befogadhatja. A Bérlő a Bérbeadó írásbeli hozzájárulásával a lakásba befogadhatja élettársát és testvérét, ha azok saját lakással nem rendelkeznek. A Bérbeadó hozzájárulása nélküli befogadás szerződésszegésnek minősül és megalapozza a lakásbérleti szerződés felmondását.

12. A bérleményben háziállat nem tartható a Bérbeadó előzetes írásbeli hozzájárulása nélkül.

13. A lakásbérleti szerződés megszűnik, ha:

a.) a Szerződő Felek a szerződést közös megegyezéssel megszüntetik,

b.) a lakás megsemmisül,

c.) az arra jogosult felmond, 

d.) a Bérlő meghal és nincs a lakásbérleti jog folytatására jogosult személy,

e.) a Bérlő a lakást elcseréli, 

f.) a Bérlőt a Magyarország területéről kiutasították,

g.) a Bérlő lakásbérleti jogviszonyát a bíróság megszünteti,

h.) a Bérlő lakásbérleti jogviszonya hatósági határozat folytán megszűnik,

i.) a szerződésben foglalt határozott idő letelik, vagy feltétel bekövetkezik.

14. A Bérbeadó részéről történő egyoldalú felmondással szűnik meg a szerződés, amennyiben

a.) a Bérlő írásos felszólítás ellenére nem tesz eleget a bérlemény használatával együtt járó, határidőben történő fizetési kötelezettségének,

b.) a Bérlő, vagy a vele együtt élő személyek, illetve az általuk az ingatlanba beengedett személy az együttélés követelményeivel ellentétes, botrányos, tűrhetetlen magatartást tanúsítanak,

c.) a Bérlő vagy a vele együtt élő személyek, illetve az általuk az ingatlanba beengedett személy a lakást, illetve felszerelési tárgyait nem rendeltetésszerűen használja, vagy a többi bérlőt akadályozza bérleményük rendeltetésszerű használatában,

d.) a Bérlő elmulasztja az őt terhelő karbantartási kötelezettséget,

e.) a Bérlő a lakást 2 hónapot meghaladó időre bejelentés és indokolás nélkül elhagyta,

f.) a Bérlő a Bérbeadó írásos engedélye nélkül a bérleti szerződés 11. pontjában megnevezetteken kívül más személyt befogad a bérleménybe,

g.) a Bérlő bármilyen jogcímen a bérlemény fekvése szerinti településen ingatlanhoz jut,

h.) a lakás átalakításra, korszerűsítésre, lebontásra kerül,

i.) a Bérlő egyéb szerződésszegése esetén.
15. Ha a Bérlő a szerződésben vállalt, vagy jogszabályban előírt egyéb lényeges kötelezettségét a Bérbeadó által írásban megjelölt határidőben nem teljesíti, a Bérbeadó a határidőt követő 15 napon belül írásban felmondással élhet.

16. Ha a Bérlő vagy a vele együttlakó személyek magatartása szolgál a felmondás alapjául, a Bérbeadó köteles a Bérlőt - a következményekre történő figyelmeztetéssel - a magatartás megszüntetésére vagy megismétlésétől való tartózkodásra a tudomására jutástól számított 8 napon belül írásban felszólítani. A felmondást az alapjául szolgáló magatartás folytatásától vagy megismétlésétől számított 8 napon belül írásban kell közölni.

17. A felmondást nem kell előzetes felszólításnak megelőznie, ha a kifogásolt magatartás olyan súlyos, hogy a Bérbeadótól a szerződés fenntartását nem lehet elvárni. A felmondást a tudomásra jutástól számított 8 napon belül írásban kell közölni.
18. A Bérbeadó a felmondás jogát a bérlőkiválasztási jog jogosultjának kezdeményezése alapján, vagy - a jogosult egyidejű írásbeli értesítése mellett - önállóan gyakorolja.

19. A Bérlő és a vele együtt lakó személyek a bérleti szerződés bármely okból történő megszűnése után – kivéve, ha a szerződés érvényességi ideje meghosszabbításra kerül - elhelyezésre nem tarthatnak igényt, a bérleti jogviszonyt nem folytathatják, mivel a Bérlő a jogszabály szerinti óvadék megfizetése alól mentesül, és beköltözése előtt nem bocsátott a Belügyminisztérium rendelkezésére felhasználható lakást. A Bérbeadónak elhelyezési, illetve kártérítési kötelezettsége nincs.

20. A jelen szerződés a határozott idő elteltével vagy a feltétel bekövetkezésével minden további jognyilatkozat vagy jogcselekmény nélkül hatályát veszti. Ilyen esetben a szerződés nem alakul át határozatlan idejű jogviszonnyá.

21. A Bérlő vállalja, hogy a bérleti jogviszony bármilyen jogcímen történő megszűnése esetén - ha jogszabály másként nem rendelkezik - sem maga, sem a vele együtt költözők, illetve együtt lakók stb. részére másik lakást, elhelyezést, illetve pénzbeli térítést nem igényel.

22. A Bérlő, illetve a Bérlővel együtt költöző személyek jogcím nélküli lakáshasználóvá válnak, ha a lakásbérleti szerződésben vállalt kötelezettségeiknek maradéktalanul nem tesznek eleget.

23. A Bérbeadó részére a lakást jogcím nélkül használó lakáshasználati díjat köteles fizetni, amelynek mértéke:
- a jogcím nélküli használat első 2 hónapjában a lakásra megállapított lakbérrel azonos összeg, ezt követően

- további 10 hónapig annak kétszerese,

- 1 éven túl annak háromszorosa.

24. A Bérbeadó és a Bérlő megállapodnak, hogy a lakást a Bérlő teszi rendeltetésszerű használatra alkalmassá a beköltözéskor – kivéve a komfortfokozatnak megfelelő lakásberendezéseket -, erre való tekintettel a lakás birtokba vételét követően a falfestés, mázolás elvégzésére a Bérlő vállal kötelezettséget.

25. A Bérlő jelen szerződés aláírásával feltétlen és visszavonhatatlan kötelezettséget vállal arra, hogy a bérleti szerződés akár a szerződésben, akár az 1993. évi LXXVIII. törvényben szabályozott bármely okból történő megszűnése esetén az ingatlant azonnal, minden további feltétel nélkül a Bérbeadó rendelkezésére bocsájtja, abból kiköltözik, a lakást kiüríti, és a Bérbeadó birtokába visszaadja a bérleti jogviszony megszűnését követő napon.
26. A Bérlő kötelezettséget vállal arra, hogy amennyiben a fentiek szerint birtokbaadási kötelezettségének határidőben nem tesz eleget, a Bérbeadónak jogában áll az ingatlant birtokba venni, illetve erre vonatkozóan az illetékes hatóság előtt a végrehajtási eljárást megindítani. Erre tekintettel Bérlő jelen szerződés aláírásával feltétlenül és visszavonhatatlanul, időbeli korlátozás nélkül tűrési kötelezettséget vállal arra az esetre, ha Bérbeadó élni kíván tulajdonosi, illetve igényérvényesítési jogával.

27. A jelen szerződésben nem szabályozott kérdésekben a Polgári Törvénykönyvről szóló 1959. évi IV. törvény, a lakások és helyiségek bérletéről, valamint elidegenítésükre vonatkozó egyes szabályokról szóló, többször módosított 1993. évi LXXVIII. törvény, valamint a lakások és helyiségek bérletéről, elidegenítéséről, a lakáscélú támogatásokról szóló 6/1994. (V.12.) önkormányzati rendelet és a 41/2000. (XII.12.) BM rendelet rendelkezései az irányadók.
A Szerződő Felek egyezően kijelentik, hogy egyéb kérdéseket rögzíteni nem kívánnak, a jogügylettel kapcsolatos tájékoztatást megértették, a szerződés tartalmát, mint tényvázlatot is elfogadják. A bérleti szerződés négy eredeti példányban készült, melyet a felek elolvasás után, mint akaratukkal mindenben megegyezőt jóváhagyólag aláírtak.

Kiskőrös, 2014. ……………………………

Kiskőrös Város Önkormányzata,


mint Bérbeadó képviseletében:



Domonyi László
Haskó Tamás

polgármester
bérlő

Ellenjegyzem: 






dr. Turán Csaba


jegyző

